22.9.2023
EL
Επίσημη Εφημερίδα της Ευρωπαϊκής Ένωσης
L 234/51
(11)
Οι κανόνες που προβλέπονται στον παρόντα κανονισμό θα πρέπει να ισχύουν, χωρίς να εισάγονται διακρίσεις, για τα πλοία ανεξαρτήτως της σημαίας τους.
Για λόγους συνοχής με τους ενωσιακούς και διεθνείς κανόνες στον τομέα των θαλάσσιων μεταφορών, και προκειμένου να περιοριστεί ο διοικητικός φόρτος, ο παρών κανονισμός θα πρέπει να εφαρμόζεται σε πλοία ολικής χωρητικότητας (ο.χ.)
άνω των 5 000 τόνων, αλλά δεν θα πρέπει να εφαρμόζεται σε πολεμικά πλοία, σε βοηθητικά πλοία του πολεμικού ναυτικού, σε αλιευτικά σκάφη ή πλοία επεξεργασίας αλιευμάτων, σε ξύλινα πλοία πρωτόγονης κατασκευής, σε σκάφη χωρίς μηχανική πρόωση ή σε πλοία που ανήκουν σε δημόσιες αρχές και χρησιμοποιούνται για μη εμπορικούς σκοπούς.
Παρότι τα πλοία ο.χ.
άνω των 5 000 τόνων αντιπροσωπεύουν μόνο το 55 % περίπου του συνόλου των πλοίων που καταπλέουν σε λιμένες κατά τον κανονισμό (ΕΕ) 2015/757 του Ευρωπαϊκού Κοινοβουλίου και του Συμβουλίου (13), ευθύνονται για περίπου το 90 % των εκπομπών CO2 από τον τομέα των θαλάσσιων μεταφορών.
Η Επιτροπή θα πρέπει να επανεξετάζει τακτικά την κατάσταση, με σκοπό να επεκτείνει εν τέλει το πεδίο εφαρμογής του παρόντος κανονισμού σε πλοία ο.χ. κάτω των 5 000 τόνων.
(12)
Τα κράτη μέλη που δεν διαθέτουν θαλάσσιους λιμένες στην επικράτειά τους, ούτε διαπιστευμένο ελεγκτή, ούτε πλοία που φέρουν τη σημαία τους και εμπίπτουν στο πεδίο εφαρμογής του παρόντος κανονισμού, χωρίς να είναι εντεταλμένα κράτη κατά την έννοια του παρόντος κανονισμού, δεν οφείλουν να λαμβάνουν μέτρα όσον αφορά τις σχετικές απαιτήσεις του παρόντος κανονισμού, για όσο διάστημα συντρέχουν οι εν λόγω συνθήκες.
(13)
Δεδομένου του αυξημένου κόστους για πλοία που συμμορφώνονται με τις απαιτήσεις του παρόντος κανονισμού, η απουσία παγκόσμιου μέτρου επιτείνει τον κίνδυνο καταστρατήγησης.
Οι κατάπλοι αποφυγής σε λιμένες εκτός της Ένωσης και η μετεγκατάσταση δραστηριοτήτων μεταφόρτωσης σε λιμένες εκτός της Ένωσης όχι μόνο θα μειώσουν τα περιβαλλοντικά οφέλη της εσωτερίκευσης του κόστους των εκπομπών από δραστηριότητες θαλάσσιων μεταφορών, αλλά ενδέχεται να οδηγήσουν σε πρόσθετες εκπομπές λόγω της επιπρόσθετης απόστασης που θα διανύεται από τα πλοία για την αποφυγή της εφαρμογής του παρόντος κανονισμού.
Ως εκ τούτου, είναι σκόπιμο να εξαιρεθούν από την έννοια του «λιμένα κατάπλου» ορισμένες στάσεις σε λιμένες εκτός Ένωσης.
Η εξαίρεση αυτή θα πρέπει να αφορά λιμένες που βρίσκονται κοντά στην Ένωση, όπου ο κίνδυνος αποφυγής είναι σημαντικότερος.
Το όριο των 300 ναυτικών μιλίων από λιμένα που υπάγεται στη δικαιοδοσία κράτους μέλους συνιστά αναλογική αντίδραση στη συμπεριφορά αποφυγής, αντισταθμίζοντας την πρόσθετη επιβάρυνση και τον κίνδυνο αποφυγής.
Επιπλέον, η εξαίρεση από την έννοια του λιμένα κατάπλου θα πρέπει να αφορά μόνο στάσεις πλοίων μεταφοράς εμπορευματοκιβωτίων σε ορισμένους λιμένες εκτός Ένωσης, όπου η μεταφόρτωση εμπορευματοκιβωτίων αντιπροσωπεύει το μεγαλύτερο μέρος της κυκλοφορίας εμπορευματοκιβωτίων.
Για τις εν λόγω μεταφορές, ο κίνδυνος αποφυγής, ελλείψει μέτρων μετριασμού, συνίσταται επίσης στη μετατόπιση των κόμβων μεταφόρτωσης σε λιμένες εκτός της Ένωσης, επιδεινώνοντας τις συνέπειες της αποφυγής.
Για να εξασφαλιστούν η αναλογικότητα και η ίση μεταχείριση του παγκόσμιου μέτρου, θα πρέπει να ληφθούν υπόψη μέτρα σε τρίτες χώρες που είναι ισοδύναμα με τον παρόντα κανονισμό.
(14)
Προκειμένου να ληφθεί υπόψη η ιδιαίτερη κατάσταση των νησιωτικών περιοχών, όπως υπογραμμίζεται στο άρθρο 174 της Συνθήκης για τη λειτουργία της Ευρωπαϊκής Ένωσης (ΣΛΕΕ), και η ανάγκη να διατηρηθεί η συνδεσιμότητα μεταξύ νησιωτικών και περιφερειακών περιοχών της Ένωσης με κεντρικές περιοχές της Ένωσης, θα πρέπει να επιτρέπονται προσωρινές εξαιρέσεις για πλόες που εκτελούνται από επιβατηγά πλοία πλην των επιβατηγών κρουαζιερόπλοιων μεταξύ λιμένα κατάπλου που υπάγεται στη δικαιοδοσία κράτους μέλους και λιμένα κατάπλου που υπάγεται στη δικαιοδοσία του ίδιου κράτους μέλους και βρίσκεται σε νησί με λιγότερους από 200 000 μόνιμους κατοίκους.
(15)
Λαμβανομένων υπόψη των ιδιαίτερων χαρακτηριστικών και περιορισμών των εξόχως απόκεντρων περιοχών της Ένωσης, ιδίως του απομακρυσμένου και νησιωτικού τους χαρακτήρα, θα πρέπει να δοθεί ιδιαίτερη προσοχή στη διατήρηση της προσβασιμότητάς τους και της αποτελεσματικής συνδεσιμότητάς τους μέσω των θαλάσσιων μεταφορών.
Ως εκ τούτου, για πλοία που εμπίπτουν στο πεδίο εφαρμογής του παρόντος κανονισμού θα πρέπει να συμπεριληφθεί μόνο το ήμισυ της ενέργειας που χρησιμοποιείται σε πλόες με αναχώρηση ή άφιξη σε λιμένα κατάπλου που βρίσκεται σε εξόχως απόκεντρη περιοχή.
Για τους ίδιους λόγους, θα πρέπει να επιτρέπονται προσωρινές εξαιρέσεις για πλόες μεταξύ λιμένα κατάπλου που βρίσκεται σε εξόχως απόκεντρη περιοχή και άλλου λιμένα κατάπλου που βρίσκεται σε εξόχως απόκεντρη περιοχή, καθώς και όσον αφορά την ενέργεια που χρησιμοποιείται κατά τη διάρκεια της παραμονής των πλοίων σε λιμένες κατάπλου των αντίστοιχων εξόχως απόκεντρων περιοχών.
(13) Κανονισμός (ΕΕ) 2015/757 του Ευρωπαϊκού Κοινοβουλίου και του Συμβουλίου, της 29ης Απριλίου 2015, για την παρακολούθηση, την υποβολή εκθέσεων και επαλήθευση των εκπομπών διοξειδίου του άνθρακα από θαλάσσιες μεταφορές και για την τροποποίηση της οδηγίας 2009/16/ΕΚ (ΕΕ L 123 της 19.5.2015, σ. 55).